b"\n_START_ARTICLE_\nFELIN\n_START_PARAGRAPH_\nFELIN (francosko Fantassin \xc3\xa0 \xc3\x89quipements et Liaisons Int\xc3\xa9gr\xc3\xa9s) je francoski sistem opreme za vojaka 21. stoletja._NEWLINE_D\xc3\xa9l\xc3\xa9gation G\xc3\xa9n\xc3\xa9rale pour L'Armement (DGA), glavna agencija za oboro\xc5\xbeitev francoskega ministrstva za obrambo je pogodbo o razvoju in oskrbi podpisala s podjetjem Sagem._NEWLINE_Sistem FELIN bo v prihodnosti postal integralni del francoske armade, povezoval pa bo tako zra\xc4\x8dne kot kopenske enote v tako imenovanem Bulle Operationnelle A\xc3\xa9roterrestre (BOA)), zra\xc4\x8dno-kopenski balon operacij._NEWLINE_Sistem bo vojaku omogo\xc4\x8dil ve\xc4\x8dje mo\xc5\xbenosti pre\xc5\xbeivetja, mobilnosti ve\xc4\x8dje udarne mo\xc4\x8di v spopadih mo\xc5\xbe na mo\xc5\xbea ter ga vklju\xc4\x8dil v sistem C4I (poveljni\xc5\xa1ki, kontrolni, ra\xc4\x8dunalni\xc5\xa1ki, komunikacijski in informacijski sistem).\n_START_SECTION_\nZgodovina\n_START_PARAGRAPH_\nLeta 1996 je DGA podpisal pogodbo z industrijskim timom Thomson CSF (danes Thales) za razvoj opreme za vojaka prihodnosti (\xc3\x89quipement du Combattant D\xc3\xa9barqu\xc3\xa9), ki se je kasneje poimenoval FELIN._NEWLINE_Sistem so testirali med letoma 1999 in 2001, takrat pa je DGA k sodelovanju povabil \xc5\xa1e Sagem ter Giat, da skupaj s Thalesom do konca razvijejo sistem FELIN. Leta 2003 je v igri ostal le \xc5\xa1e Sagem, s katerim je marca 2004 DGA podpisal pogodbo za izdelovanje sistema FELIN V1 (Verzija1). Sena posameznega kompleta naj bi bila okoli 26,000 Evrov.\n_START_SECTION_\nNa\xc4\x8drti\n_START_PARAGRAPH_\nPo pogodbi bo Sagem dobavil okoli 22.500 sistemov FELIN V1, s katerimi bodo opremili 20 pehotnih polkov, z dodatnimi 9.000 sistemi pa naj bi opremili pripadnike oklepnih, in\xc5\xbeenirskih in artilerijskih enot francoske armade._NEWLINE_V letu 2006 je Sagem dobavil 358 predprodukcijskih sistemov, ki jih bodo posamezne pehotne \xc4\x8dete preizkusile, in katerih preizkusno obdobje naj bi se kon\xc4\x8dalo v prvi polovici leta 2007. Prvih 1000 serijskih sistemov FELIN je bilo naro\xc4\x8denih maja 2006, prve dobave pa naj bi stekle v letu 2008. Po na\xc4\x8drtih DGA naj bi dve tretjini sistemov poslali v operativno rabo do leta 2009, vse vojake pa naj bi s sitemom opremili do leta 2010. Proizvodnja posodobljenega sistema FELIN V2 naj bi se za\xc4\x8dela leta 2015.\n_START_SECTION_\nFELIN V1\n_START_PARAGRAPH_\nDGA je postavil omejitev skupne mase sistema na 25 kg, v kar je v\xc5\xa1teto tudi oro\xc5\xbeje, strelivo, akumulatorji ter hrana in voda za 24 urno bivanje na boji\xc5\xa1\xc4\x8du._NEWLINE_Sistem FELIN V1 je sestavljen iz prenosnega ra\xc4\x8dunalnika, radijske in podatkovne postaje, uniforme z za\xc5\xa1\xc4\x8ditnim jopi\xc4\x8dem in balisti\xc4\x8dno \xc4\x8delado.\n_START_SECTION_\n\xc4\x8celada\n_START_PARAGRAPH_\nNova \xc4\x8delada je izdelana iz lahkih, izjemno odpornih materialov, ki zagotavljajo dobro balisti\xc4\x8dni za\xc5\xa1\xc4\x8dito, opremljena pa je tudi z integriranim opti\xc4\x8dno-elektronskim sistemom, ki podatke posreduje vojaku preko dveh LED zaslonov, velikuh 3\xc2\xa0cm\xc2\xb2._NEWLINE_Jermen \xc4\x8delade je opremljen z osteo-mikrofonom, ki zvok oblikuje na podlagi vibracij v lobanji vojaka. Ta mikrofon, v povezavi z vibrirajo\xc4\x8dim zvo\xc4\x8dnikom omogo\xc4\x8da dobro komunikacijo na glasnem boji\xc5\xa1\xc4\x8du.\n_START_SECTION_\nOboro\xc5\xbeitev\n_START_PARAGRAPH_\nGlavno oboro\xc5\xbeitev vojaka predstavlja juri\xc5\xa1na pu\xc5\xa1ka Giat FAMAS F1 v kalibru 5,56 mm NATO, ostalo oboro\xc5\xbeitev pa predstavljajo ostrostrelna pu\xc5\xa1ka Giat FR-F2 v kalibru 7,62 x 51 mm ter lahki mitraljez FN Herstal Minimi v kalibru 5,56\xc2\xa0mm NATO. Vsa oro\xc5\xbeja bodo opremljena z novimi dnevno-no\xc4\x8dnimi optoelektronskimi namerilnimi napravami Sagem Clara, poveljniki oddelkov pa s termovizijskim namerilnim sistemom. Vsi namerilni sistemi bodo povezani s komunikacijsko opremo, kar bo omogo\xc4\x8dalo realno\xc4\x8dasovni prenos slike po komunikacijskem omre\xc5\xbeju._NEWLINE_Juri\xc5\xa1ne pu\xc5\xa1ke bodo s tem sistemom omogo\xc4\x8dale streljanje iz zaklona, saj bo vojak preko teh namerilnih naprav lahko streljal ali obele\xc5\xbeil cilj za zra\xc4\x8dni ali artilerijski napad, ne da bi bil pri tem izpostavljen sovra\xc5\xbenemu ognju.\n_START_SECTION_\nOpazovalna oprema\n_START_PARAGRAPH_\nOsnovna opazovalna oprema vojaka bo Sagem JIM MR multifunkcijski daljnogled, v katerem bo poleg klasi\xc4\x8dnih le\xc4\x8d \xc5\xa1e laserski merilec oddaljenosti ter digitalni kompas. Daljnogled bo omogo\xc4\x8dal tudi termovizijski na\xc4\x8din opazovanja boji\xc5\xa1\xc4\x8da.\n_START_SECTION_\nKomunikacijska oprema\n_START_PARAGRAPH_\nVsak vojak bo opremljen z radijsko/podatkovno postajo z vgrajenim sistemom GPS (Global Positioning System). Z njo bo povezan s sovojaki in svojim poveljnikom, ki pa bo povezan s sistemom SITEL, name\xc5\xa1\xc4\x8denim v vsa voja\xc5\xa1ka vozila francoske vojske."